CELEX: 32019R0693
Language: bg
Date: 2019-02-07 00:00:00
Title: Делегиран регламент (ЕС) 2019/693 на Комисията от 7 февруари 2019 година за изменение на Делегиран регламент (ЕС) № 481/2014 за допълнение на Регламент (ЕС) № 1299/2013 на Европейския парламент и на Съвета по отношение на специалните разпоредби за допустимостта на разходите по програмите за сътрудничество

6.5.2019   
               
               
                  BG
               
               
                  Официален вестник на Европейския съюз
               
               
                  L 118/1
               
            
         ДЕЛЕГИРАН РЕГЛАМЕНТ (ЕС) 2019/693 НА КОМИСИЯТА
         от 7 февруари 2019 година
         за изменение на Делегиран регламент (ЕС) № 481/2014 за допълнение на Регламент (ЕС) № 1299/2013 на Европейския парламент и на Съвета по отношение на специалните разпоредби за допустимостта на разходите по програмите за сътрудничество
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1299/2013 на Европейския парламент и на Съвета от 17 декември 2013 г. относно специални разпоредби за подкрепа от Европейския фонд за регионално развитие по цел „Европейско териториално сътрудничество“ (1), и по-специално член 18, параграф 1 от него,
         като има предвид, че:
         
                     (1)
                  
                  
                     С член 3 от Делегиран регламент (ЕС) № 481/2014 на Комисията (2) се определят специфичните правила за допустимост на разходите за персонал при програмите за сътрудничество. Тази разпоредба се позовава на членове 67 и 68 от Регламент (ЕС) № 1303/2013 на Европейския парламент и на Съвета (3) относно допустимостта и опростените варианти за разходите. Тези членове, изменени с Регламент (ЕС, Евратом) 2018/1046 на Европейския парламент и на Съвета (4), както и член 68а от Регламент (ЕС) № 1303/2013, въведен с Регламент (ЕС, Евратом) 2018/1046, бяха преработени. Позоваванията на разпоредбите на Регламент (ЕС) № 1303/2013 и структурата на член 3, параграфи 3—5 от Делегиран регламент (ЕС) № 481/2014 следва да бъдат съответно изменени.
                  
               
                     (2)
                  
                  
                     Прилагането на член 3, параграф 6, подточка i) от Делегиран регламент (ЕС) № 481/2014 към един от двата метода за изчисляване на почасовата ставка за служителите на непълно работно време с променлив брой работни часове на месец се оказа трудно приложимо на практика, особено в случаите, когато в акта за наемане на работа не се определя месечно, а седмично работно време. Поради това член 3, параграф 6, подточка i) от посочения регламент следва да бъде изменен, за да се изчисли само една почасова ставка, основана на броя на отработените часове на месец. Този метод също следва да отчита разликите между държавите членки и при договорите за наемане на работа във връзка с годишния отпуск и официалните празници, както е определено в индивидуалния акт за наемане на работа, по закон или споразумения, сключени между социалните партньори (работодатели и служители) на равнище работодателя на съответния член на персонала или на отраслово или национално равнище. Това пояснение следва да се прилага за целия програмен период, за да се осигури нормативна съгласуваност, т.е. считано от датата на влизане в сила на Делегиран регламент (ЕС) № 481/2014.
                  
               
                     (3)
                  
                  
                     В съответствие с член 149, параграф 3а от Регламент (ЕС) № 1303/2013, мерките, предвидени в настоящия регламент, бяха предмет на консултация с експерти, определени от всяка държава членка в съответствие с принципите, залегнали в Междуинституционалното споразумение за по-добро законотворчество (5).
                  
               
                     (4)
                  
                  
                     С цел да се гарантира правната сигурност и да се изгладят в максимална степен несъответствията между изменените разпоредби на Регламент (ЕС) № 1303/2013, които по силата на член 282 от Регламент (ЕС, Евратом) 2018/1046 се прилагат от 2 август 2018 г. или преди това, и разпоредбите на настоящия регламент, последният следва да влезе в сила в деня след деня на публикуването му в Официален вестник на Европейския съюз.
                  
               
                     (5)
                  
                  
                     Поради това Делегиран регламент (ЕС) № 481/2014 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 3 от Делегиран регламент (ЕС) № 481/2014 се изменя, както следва:
            
                        (1)
                     
                     
                        параграф 3 се заменя със следното:
                        
                           „3.   Разходите за персонал могат да бъдат възстановени по един от следните начини:
                           
                                       i)
                                    
                                    
                                       в съответствие с член 67, параграф 1, буква а) от Регламент (ЕС) № 1303/2013 (удостоверени с акта за наемане на работа и фишовете за заплатата); или
                                    
                                 
                                       ii)
                                    
                                    
                                       под формата на стандартна таблица на разходите за единица продукт в съответствие с член 67, параграф 1, буква б), параграф 2, параграф 3, алинея първа и член 68а, параграф 4 от същия регламент; или
                                    
                                 
                                       iii)
                                    
                                    
                                       под формата на еднократни суми в съответствие с член 67, параграф 1, буква в); или
                                    
                                 
                                       iv)
                                    
                                    
                                       под формата на финансиране с единна ставка в съответствие с член 67, параграф 1, буква г) и член 68а, параграф 1 от посочения регламент.“;
                                    
                                 
                     
                  
                        (2)
                     
                     
                        параграф 4 буква а) се заменя със следното:
                        
                                    „а)
                                 
                                 
                                    като фиксиран процент от брутните разходи за труд в съответствие с член 68а, параграф 5 от Регламент (ЕС) № 1303/2013; или“;
                                 
                              
                  
                        (3)
                     
                     
                        параграф 5 се заличава;
                     
                  
                        (4)
                     
                     
                        параграф 6 се заменя със следното:
                        
                           „6.   За служителите на непълно работно време по параграф 4, буква б) възстановяването на разходите за персонала се изчислява по единна почасова ставка, която се определя по един от следните начини:
                           
                                       i)
                                    
                                    
                                       брутните месечни разходи за труд се разделят на средното месечно работно време, изразено в часове, като под внимание се взима работното време, определено в акта за наемане на работа, както и предвиденото в закона или споразуменията между социалните партньори на съответното равнище; или
                                    
                                 
                                       ii)
                                    
                                    
                                       последните документирани годишни брутни разходи за труд се разделят на 1 720 часа.
                                    
                                 Почасовата ставка се умножава по броя на действително отработените часове по операцията.“
                        
                     
                  
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
            Член 1, точка 4 се прилага от 14 май 2014 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 7 февруари 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 347, 20.12.2013 г., стр. 259.
         
            (2)  Делегиран регламент (ЕС) № 481/2014 на Комисията от 4 март 2014 г. за допълнение на Регламент (ЕС) № 1299/2013 на Европейския парламент и на Съвета по отношение на специалните разпоредби за допустимостта на разходите по програмите за сътрудничество (ОВ L 138, 13.5.2014 г., стр. 45).
         
            (3)  Регламент (ЕС) № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).
         
            (4)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
         
            (5)  Междуинституционално споразумение между Европейския парламент, Съвета на Европейския съюз и Европейската комисия от 13 април 2016 г. за по-добро законотворчество (ОВ L 123, 12.5.2016 г., стр. 1).